Komission kertomus neuvostolle ja Euroopan parlamentille Euroopan yhteisöjen ja Kanadan hallituksen välisen niiden kilpailusääntöjen soveltamista koskevan sopimuksen soveltamisesta - 17. kesäkuuta 1999-31. joulukuuta 1999 /* KOM/2000/0645 lopull. */





KOMISSION KERTOMUS NEUVOSTOLLE JA EUROOPAN PARLAMENTILLE Euroopan yhteisöjen ja Kanadan hallituksen välisen niiden kilpailusääntöjen soveltamista koskevan sopimuksen soveltamisesta 17. kesäkuuta 1999-31. joulukuuta 1999 1. Johdanto Euroopan komissio teki 17. kesäkuuta 1999 Kanadan hallituksen kanssa sopimuksen niiden kilpailusääntöjen soveltamisesta [1] (jäljempänä 'sopimus'); sopimuksella pyritään edistämään kilpailuviranomaisten välistä yhteistyötä. Sopimus hyväksyttiin 29. huhtikuuta 1999 tehdyllä neuvoston ja komission päätöksellä [2]. Sopimuksen soveltaminen alkoi sen allekirjoituspäivästä. Sopimuksessa mainitun kirjeenvaihdon katsottiin teoreettisesti tapahtuneen samanaikaisesti allekirjoituksen kanssa, koska se muodostaa osan sopimusta. [1] Euroopan yhteisöjen komission ja Kanadan hallituksen välinen sopimus niiden kilpailulakien soveltamisesta (EYVL L 175, 10.7.1999, s. 50-60). [2] Neuvoston ja komission päätös, tehty 29. huhtikuuta 1999, EYVL L 175, 10.7.1999, s. 49. Tämä ensimmäinen kertomus kattaa suhteellisen lyhyen ajanjakson, minkä vuoksi monissa tapauksissa ei ole ollut mahdollista havaita merkittäviä suuntauksia tai tehdä lopullisia päätelmiä. Monet tarkasteluajanjakson aikana ilmoitetuista asioista ovat vielä käsiteltävinä, erityisesti EY:n perustamissopimuksen 81 ja 82 artiklan soveltamisalaan kuuluvat asiat. Sen vuoksi niitä voidaan käsitellä yksityiskohtaisesti tai nimeltä mainiten ainoastaan silloin, kun niistä on jo julkaistu komission lausunto tai tiedonanto. Sen sijaan useimpien sopimuksen nojalla ilmoitettujen, yhteistyön piiriin kuuluvien yrityskeskittymien käsittely on jo lopetettu sulautuma-asetuksessa [3] säädettyjen tiukkojen määräaikojen vuoksi. Siten kyseisiä asioita voidaan käsitellä tässä kertomuksessa. [3] Neuvoston asetus (ETY) N:o 4064/89, annettu 21 päivänä joulukuuta 1989, yrityskeskittymien valvonnasta, EYVL L 395, 30.12.1989, s. 1; sellaisena kuin se on oikaistuna EYVL:ssä L 257, 21.9.1990, s. 13, ja muutettuna neuvoston asetuksella (EY) N:o 1310/97, annettu kesäkuussa 1997. Lisäksi Kanadassa toteutettujen menettelyjen luottamuksellisuus ja Euroopan yhteisöjä sopimuksen X artiklan nojalla koskeva velvollisuus luottamuksellisten tietojen suojeluun tarkoittaa sitä, että viittauksia asioihin, joissa Euroopan komissio on saanut oman tutkimuksensa päätökseen ja joiden käsittelyn se on lopettanut, mutta joita Kanadan viranomaiset vielä käsittelevät tai jotka ovat luottamuksellisia muista syistä, on täytynyt rajoittaa. Näistä rajoituksista huolimatta tässä kertomuksessa on tarkoituksena kuvailla komission ja Kanadan kilpailuviraston välisen yhteistyön luonnetta ja määrää. 2. Sopimus Sopimuksen tärkeimpiin määräyksiin kuuluvat seuraavat: * toisen sopimuspuolen kilpailuviranomaisten käsittelemistä asioista ilmoittaminen, kun ne vaikuttavat toisen sopimuspuolen tärkeisiin etuihin (II artikla) ja tietojen vaihto kilpailusääntöjen soveltamiseen liittyvistä yleisistä seikoista (III artikla); * molempien sopimuspuolten kilpailuviranomaisten täytäntöönpanotoimien yhteensovittaminen ja niihin liittyvä yhteistyö (IV artikla) ; * menettely, jonka mukaan kumpikin sopimuspuoli ottaa huomioon toisen sopimuspuolen tärkeät edut pannessaan kilpailusääntöjään täytäntöön ("traditional comity", VI artikla); * menettely, jonka mukaan kumpi tahansa sopimuspuoli voi pyytää toista sopimuspuolta toteuttamaan lainsäädäntönsä perusteella asianmukaisia täytäntöönpanotoimia, jos sen alueella harjoitetaan kilpailunvastaista toimintaa, joka vaikuttaa pyynnön esittäneen sopimuspuolen tärkeisiin etuihin ("positive comity", V artikla). Lisäksi sopimuksessa selvennetään, että yhtäkään sen määräyksistä ei saa tulkita tavalla, joka on ristiriidassa Euroopan unionissa ja Kanadassa voimassa olevan lainsäädännön kanssa (XI artikla). Kilpailuviranomaisia sitovat lisäksi edelleen kansalliset säännöt, jotka koskevat tutkimuksen aikana koottujen tietojen luottamuksellisuuden suojelua (X artikla). 3. Ilmoitukset 3.1. Ilmoitettujen asioiden lukumäärä [4]: 4 (EU) 3 (Kanada) [4] Esitetyt luvut ilmoittavat niiden asioiden lukumäärän, joista ilmoitettiin sopimuksen II artiklan nojalla. Ilmoituksia tehdään tutkimuksen ja muodollisen menettelyn useissa eri vaiheissa. Sen vuoksi ilmoitusten lukumäärä voi olla suurempi. Komissio teki neljässä asiassa ilmoituksen 17. kesäkuuta 1999-31. joulukuuta 1999 välisenä ajanjaksona. Saman ajanjakson aikana komissio vastaanotti Kanadan kilpailuvirastolta ilmoituksen kolmessa asiassa. Vaikka ilmoitusten lukumäärä ei ehkä vaikuta kovin suurelta, ilmoitukset ovat luoneet hyvän perustan yhteistyölle ottaen huomioon sopimuksen lyhyen voimassaoloajan ja ilmoitettujen asioiden laadun. Yleisenä suuntauksena on, että komission yrityskeskittymistä tekemät ilmoitukset lisääntyvät nopeammin kuin muissa kilpailuasioissa tekemät ilmoitukset. 3.2. Käytännön toimet Komissio toteutti tarkasteluajanjakson aikana joitakin käytännön toimia varmistaakseen, että se täyttää uuden sopimuksen mukaiset velvollisuutensa ja varmistaakseen erityisesti, että ilmoitusvelvollisuuden alaisista asioista ilmoitetaan asianmukaisesti. Jotta sopimuksen nojalla tehtyjä ilmoituksia voitaisiin seurata, ilmoitustietokantaa muutettiin siten, että siihen voidaan rekisteröidä yksityiskohtaisia tietoja. Tämä noudattaa kilpailun pääosaston käytäntöä tietokoneistaa työtään aina kun siten saavutetaan tehokkuusetuja. Nyt asian käsittelystä eri yksiköissä vastaavat henkilöt voivat syöttää tietokantaan ilmoituksen tekemisen kannalta välttämättömiä tietoja. Ilmoitustietokanta ei kuitenkaan sisällä kilpailun pääosaston tutkimuksensa aikana keräämiä luottamuksellisia tietoja, jotka säilytetään ainoastaan asiakirjakansiossa, johon pääsy on rajoitettu. 3.3. Ilmoitukset jäsenvaltioille Kaikista Kanadan kilpailuvirastolta saaduista ilmoituksista lähetetään jäljennös sille jäsenvaltiolle tai niille jäsenvaltioille, jonka/joiden etuihin voi olla vaikutusta, samalla kun ne toimitetaan asian käsittelystä vastaaville kilpailun pääosaston yksiköille. Samalla tavoin kilpailun pääosaston tehdessä ilmoituksia Kanadan viranomaisille jäljennökset lähetetään jäsenvaltioille, joiden etuihin vaikutetaan. 4. Yhteistyö Komissio on tehnyt yhteistyöstä Kanadan viranomaisten kanssa yksittäistapauksissa 17. kesäkuuta 1999 alkaen ja saadut kokemukset ovat olleet erittäin myönteisiä. Kuten edellä todettiin, monet niistä tapauksista, joiden osalta viranomaiset ovat olleet yhteydessä toisiinsa, ovat kuitenkin edelleen jommankumman sopimuspuolen tutkittavana eikä niitä voida sen vuoksi mainita. Yhteistyön luonne riippuu yksittäisestä tapauksesta ja se voi liittyä esimerkiksi kyselyihin menettelyjen aikatauluista tai ehdotettuihin korjaustoimenpiteisiin. Kanadan kilpailuvirasto ja komission kilpailun pääosasto pitivät sopimukseen perustuvan ensimmäisen kahdenvälisen kokouksen 30. syyskuuta 1999. Kahdenväliset kokoukset ovat sopimuksen VIII artiklan mukaisesti merkittävä osa täytäntöönpanotoimintaa. Kokouksen ilmapiiri oli ystävällinen ja se loi hyvän perustan keskinäisen yhteistyön kehittämiselle. Kokouksen esityslistalla olivat kummankin sopimuspuolen sopimuksen voimaantulon jälkeen toteuttamat täytäntöönpanotoimet. Myös ensimmäisiä ilmoituksia ja niitä seurannutta yhteistyötä arvioitiin hieman. Molempia sopimuspuolia kiinnostavista tärkeistä kilpailupolitiikkaa koskevista kysymyksistä käytiin yksityiskohtaisia keskusteluja. Kumpikin puoli esitti joitain ajatuksia yhteistyön lisäämisestä, ja sovittiin, että niitä kehitettäisiin käytännön tasolla sopimuksen toiminnasta saadun kokemuksen perusteella. 5. Tapausesimerkkejä Kanadalta 30. kesäkuuta 1999 saatu ensimmäinen ilmoitus koski tutkimusta vitamiinien ja niihin liittyvien tuotteiden markkinoista. Ennen ensimmäistä kahdenvälistä kokousta Kanadan kilpailuvirasto ilmoitti, että torontolaisen Chinook Group Ltd:n myynnistä vastaava varajohtaja oli tuomittu yhdeksäksi kuukaudeksi vankeuteen osallistumisesta laajaan kansainväliseen salaliittoon, jonka tarkoituksena oli määrätä koliinikloridin hinnat ja jakaa markkinaosuudet. Kanadassa sai paljon julkisuutta Onex/ Canada Airlines/ Air Canada -fuusio, josta ilmoitettiin myös komissiolle sulautuma-asetuksen nojalla. Komissio teki itse 23. syyskuuta 1999 Kanadan kilpailuvirastolle ilmoituksen, jonka perusteella Kanadan kilpailuviranomainen pyysi yhteistyötä. Pyynnön esittämisajankohtana Kanadan kilpailuvirastolla ei ollut toimivaltaa asian käsittelemiseksi, koska Kanadan kilpailulainsäädännön soveltamista oli lykätty. Tämän lisäksi käytiin keskusteluja, joiden tarkoituksena oli antaa kilpailupoliittisia neuvoja siitä, kuinka kilpailua voitaisiin edistää parhaiten Kanadan ilmailuteollisuudessa. Keskittymästä komissiolle tehty ilmoitus vedettiin lopulta pois kun ilmeni, että yrityskauppaa ei toteutettaisi. 6. Päätelmä Sopimuksen alku on ollut menestyksekäs. Se oli toiminnassa jo kaksi viikkoa allekirjoituksen ja voimaantulon jälkeen. Tapaukset, joissa yhteistyötä on tehty, ovat osoittautuneet olevan tärkeitä ainakin toiselle sopimuspuolista.